Jehofa o ne a bona se Ebede-meleke a neng a se dira. A o ne a se anaanela? Modimo o ne a dirisa Jeremia go bolelela Ebede-meleke gore go senngwa ga Juda go ne go atametse. Go tswa foo, Modimo o ne a solofetsa Ebede-meleke dilo tse tlhano tse di neng di tlhomamisa gore ruri o ne a tla mmoloka. Jehofa o ne a re: “Ke tla go golola . . . Ga o na go tsenngwa mo seatleng sa banna . . . Eleruri ke tla go falotsa . . . Ga o na go wa ka tšhaka . . . O tla nna le moya wa gago e le thopo.” Ke ka ntlha yang fa Jehofa a ne a solofetsa go sireletsa Ebede-meleke? Jehofa o ne a mo raya a re: “Ka gonne o inkantse.” (Jeremia 39:16-18) Jehofa o ne a itse gore Ebede-meleke o ne a sa tsaya kgato fela ka gonne a ne a amegile ka Jeremia mme o ne a dira jalo ka gonne a ne a ikantse Modimo e bile a na le tumelo mo go ene.